“นายกฯ” กำชับจัดระเบียบชายหาด-จำกัดจำนวนนทท. พร้อมยึดหลัก “New Normal” ป้องกัน “โควิด”
"พล.อ.ประยุทธ์ จันทร์โอชา" นายกรัฐมนตรีกำชับจัดระเบียบชายหาด จำกัดจำนวนนทท.เข้าพื้นที่ พร้อมยึดหลัก "New Normal" ป้องกัน "โควิด-19"
"พล.อ.ประยุทธ์ จันทร์โอชา" นายกรัฐมนตรีกำชับจัดระเบียบชายหาด จำกัดจำนวนนทท.เข้าพื้นที่ พร้อมยึดหลัก "New Normal" ป้องกัน "โควิด-19"
8 มิ.ย. 2563

นางนฤมล ภิญโญสินวัฒน์  โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม สั่งการให้มีการจัดระเบียบชายหาดใหม่ และอำนวยความสะดวกให้พี่น้องประชาชนเลือกทำกิจกรรมได้ตามต้องการ แต่ต้องไม่เกิดความแออัดและปลอดภัยจากการแพร่หรือไปรับเชื้อโควิด-19
โดยให้มีการจัดระเบียบพื้นที่ให้ชัดเจน มีโซนสำหรับประชาชนพักผ่อน รับประทานอาหาร ให้มีร้านหรือสามารถขายอาหารได้ พร้อมจัดให้มีพื้นที่ว่างที่ประชาชนสามารถปูเสื่อ หรือนำเก้าอี้เล็กมาตั้ง เพื่อรับประทานอาหารกันเองในครอบครัว รวมทั้งพื้นที่สำหรับเล่นกีฬาชายหาด กีฬาทางน้ำ ทางเรือ ทั้งหมดนี้ต้องเน้นถึงความปลอดภัย ไม่ให้รบกวนซึ่งกันและกัน
รวมทั้งจำกัดจำนวนผู้เข้ามาท่องเที่ยวในแต่ละพื้นที่ชายหาด ตั้งแต่บริเวณภายนอก ควบคุมการจราจร หากพบเห็นว่าชายหาดบริเวณดังกล่าวดูคับแคบหรือหนาแน่นไป ก็ให้พิจารณาใช้ชายหาดอื่น ๆ ใกล้เคียงได้ โดยต้องมีมาตรการเช่นเดียวกัน
ทั้งนี้ นายกรัฐมนตรี ขอให้กระทรวงมหาดไทย การท่องเที่ยวแห่งประเทศไทย และองค์กรปกครองท้องถิ่น รวมถึงผู้ประกอบการช่วยกันดูแลบริหารจัดการขยะโดยรอบบริเวณดังกล่าวด้วย และยืนยันว่ารัฐบาลไม่ได้ห้ามการทำกิจกรรมใดๆ แต่ฝากให้พ่อค้า แม่ค้า คนขายของเรียนรู้ ปรับตัว นำเสนอรูปแบบบริการตาม “ชีวิตวิถีใหม่”หรือ” New Normal” ซึ่งเป็นข้อปฏิบัติสำคัญในการป้องกันการแพร่ระบาดของโควิด-19